钦定古今图书集成/明伦汇编/官常典/第659卷 > 杨大异
## 钦定古今图书集成/明伦汇编/官常典/第659卷 > 杨大异

按《宋史》本传：“大异字同伯，从胡宏受《春秋》大义。登嘉
定十三年进士第，授衡阳主簿，有惠政。调龙泉尉，摄
邑令。适岁饥，提刑司遣吏和籴米二万石于邑，米价
顿增，民乏食。大异即以提刑司所籴如价发粜，民甚
德之。提刑赵与𥲅大怒，捃其罪弗得，坐以方命。移安
远尉。邑有峒寇扰民，官兵致讨，积年弗获，檄大异往”
治之。大异以一仆负告身自随，肩舆入贼峒，传呼尉
至，贼露刃成列以待，徐谕以祸福，皆伏地叩头，愿改
过自新，留告身为质，偕其渠魁数辈出降。以赏迁吉
州户曹，历提点广西刑狱，除秘阁修撰、大中大夫。